Uniondale-boere verskyn in hofUniondale (Foto: Facebook) Die twee boere van Uniondale in die Wes-Kaap wat daarvan beskuldig word dat hulle vroeër vandeesweek hul vuurwapens gedurende ŉ betoging op dié dorp afgevuur het, het vanoggend in die George-landdroshof verskyn waar hulle op borgtog vrygelaat is. Nicklaas Gerber (48) en Marthinus Loock (49) staan tereg op aanklagte van poging tot moord nadat die klagte Maandag by die plaaslike polisiestasie aanhangig gemaak is. Gerber en Loock het na bewering die betrokke dag gedurende ’n betoging in die distrik van Uniondale albei, in afsonderlike voorvalle, in die rigting van betogers geskiet. Drie betogers is glo tydens een van die voorvalle raakgeskiet. Kapt. Malcolm Pojie, woordvoerder van die polisie, het aan Maroela Media gesê Gerber en Loock is vanoggend op borgtog van R1 000 elk vrygelaat nadat hulle Woensdagaand in hegtenis geneem is. Gerber en Loock sal na verwagting weer op 29 Julie in die hof verskyn, het Pojie gesê.